Manden lå på fortovet, da to betjente henvendte sig til ham for at sende ham hjem i seng. Men det fik ham til at springe op som en trold af en æske og gå amok, fortæller vagtchef hos Nordjyllands Politi, Jan Stagsted. Manden slog ud efter politimændene og ville slås. Han var så vild, at begge betjente tømte deres peberspray i ansigtet på ham. Men uden virkning. I stedet valgte de at trække staven og tilkalde ekstra forstærkning, så flere kunne hjælpe med at pacificere ham. Ingen kom dog til skade i kampens hede. Manden, der muligvis var påvirket af euforiserende stoffer, blev anholdt og tilbragte natten i detentionen. Han er nu sigtet for vold og trusler mod tjenestemand i funktion.

Referat:
Det passede ikke en 24-årig mand at blive forstyrret af politiet, da han natten til mandag blev fundet halvnøgen på Østre Allé i Aalborg.